Oberta la convocatòria per a participar en la XX Escrits a la Tardor de l’Eliana
14 de juny de 2021

L'Ajuntament ha obert el termini per a participar en la XX edició d’Escrits a la Tardor Vila de l'Eliana, el certamen literari en narrativa curta en castellà i en valencià que té com a objectiu fomentar, despertar i estimular la creació artística i literària, i impulsar l'hàbit de la lectura, i l'ús social de la llengua de la Comunitat Valenciana en tots els sectors.

Per segon any consecutiu el Consistori aposta per mantindre la ‘Categoria Juvenil Local’ a la qual podran participar autors i autores d'entre 14 i 17 anys empadronats en el municipi optant a premis de fins a 250 euros per a les obres escrites en castellà i de fins a 300 per a les escrites en valencià. Per part seua, els premis de la ‘Categoria Primera’ seran de 1000 euros en llengua castellana i de 1200 euros en llengua valenciana. En la ‘Categoria Juvenil’, els premis seran de fins a 300 euros els relatats en castellà i de fins a 350 euros els relatats en valencià.

Les obres que es presenten al concurs, organitzat per les Regidories de Cultura i Política Lingüística, hauran de ser inèdites, no premiades amb anterioritat i de temàtica lliure. Cada participant únicament podrà presentar una obra per categoria i modalitat, excepte si s'opta per la categoria local.

Els majors de 14 anys interessats a participar podran presentar la seua sol·licitud fins al pròxim 6 d'agost de manera presencial en el Registre General de l'Ajuntament i en el Centre Sociocultural, en les oficines de Correus o en qualsevol de les formes previstes en la llei.

El jurat, que triarà les obres guanyadores en cadascuna de les categories entre els mesos de setembre i novembre, valorarà els criteris de tècnica literària i estil, creativitat i originalitat de l'obra, gramàtica, correcció de text i presentació. A més, com en edicions anteriors el consistori editarà 250 exemplars per a la commemoració del Certamen Escrits a la Tardor Vila de l'Eliana 2021. El veredicte es farà públic, com és habitual, la primera setmana desembre, en l'acte de lliurament dels premis.

La regidora de Cultura, Eva Santafé, ha volgut posar en valor aquest certamen en el seu 20 aniversari, que amb la seua sòlida trajectòria s'ha posicionat com a referent en el món de les lletres a nivell nacional. ‘L'aposta, un any més, per la literatura escrita per joves és fonamental per a promoure la inquietud artística de futurs escriptors i escriptores’ ha afirmat.

Consulta les bases

Solicitud d'inscripció